Man, twee tieners vas ná Calitzdorp-moordLourens de Villiers. (Foto: Facebook) Drie verdagtes, onder wie twee tieners, is oor die naweek in hegtenis in verband met die moord op Lourens de Villiers (66). De Villiers is verlede week dood voor sy huis buite Calitzdorp in die Klein-Karoo aangetref. ŉ 14-jarige het homself Saterdag aan die polisie oorgegee in verband met die voorval en hy is in aanhouding, het sers. Christopher Spies, polisiewoordvoerder, gesê. “Verdere ondersoek dieselfde dag het die polisie na ŉ huis in Bergsig gelei waar hulle op gesteelde items wat aan die oorledene behoort het, beslag gelê het.” Daar is onder meer op huishoudelike items en De Villiers se bakkiesleutel beslag gelê. ŉ 30-jarige man is in hegtenis geneem op aanklag van moord en die besit van gesteelde eiendom. ŉ 15-jarige seun is ook dieselfde dag in hegtenis geneem nadat hy met die voorval verbind is. De Villiers se liggaam is Dinsdag omstreeks 16:00 gevind nadat sy familie onraad vermoed het toe hulle hom nie in die hande kon kry nie. Sy bakkie was weg maar is later in Matjiesfontein gevind. Die drie verdagtes sal na verwagting vandag in die Calitzdorp-landdroshof verskyn.